BTS เตรียมอุทธรณ์ ปมจำหน่ายคดี “สายสีส้ม” เล็งฟ้อง รฟม. ล้มประมูล-เปิดฟังความเห็นรอบใหม่
BTS เตรียมอุทธรณ์ ปมจำหน่ายคดี “สายสีส้ม” เล็งฟ้อง รฟม. ล้มประมูล-เปิดฟังความเห็นรอบใหม่
BTS เตรียมอุทธรณ์ ปมจำหน่ายคดี “สายสีส้ม” เล็งฟ้อง รฟม. ล้มประมูล-เปิดฟังความเห็นรอบใหม่
10 มี.ค. 2564

นายสุรพงษ์ เลาหะอัญญา กรรมการผู้อำนวยการใหญ่ บริษัท ระบบขนส่งมวลชนกรุงเทพ จำกัด(มหาชน) หรือ BTSC และ พ.ต.อ. สุชาติ วงศ์อนันต์ชัย ที่ปรึกษาประธานกรรมการ บริษัท บีทีเอส กรุ๊ป โฮลดิ้งส์ จำกัด(มหาชน) หรือ BTS แถลงถึงความคืบหน้าการดำเนินงานรถไฟฟ้าสายสีส้มว่า ทีมกฎหมายบริษัทกำลังพิจารณายื่นฟ้องการรถไฟฟ้าขนส่งมวลชนแห่งประเทศไทย(รฟม.) และคณะกรรมการคัดเลือกมาตรา 36 กรณีประกาศยกเลิกการประมูลโครงการรถไฟฟ้าสายสีส้ม ช่วงบางขุนนนท์-มีนบุรี (สุวินทวงศ์) และกรณีการเปิดรับฟังความคิดเห็นของภาคเอกชนประกอบการพิจารณาจัดทำร่างประกาศเชิญชวน ร่างเอกสาร RFP และร่างสัญญาร่วมลงทุนในโครงการรถไฟฟ้าสายสีส้มรอบใหม่ ซึ่งทั้ง 2 กรณี จะยื่นฟ้องต่อศาลปกครองกลางภายใน 90 วัน
นอกจากนี้ บริษัทเตรียมยื่นอุทธรณ์ต่อศาลปกครองสูงสุดภายใน 30 วันในประเด็นที่ศาลปกครองกลางจำหน่ายคดีที่บริษัทฯ ฟ้องรฟม. และคณะกรรมการ มาตรา 36 เปลี่ยนแปลงเกณฑ์การคัดเลือกโครงการ รถไฟฟ้าสายสีส้มหลังจากที่รฟม.ถอนอุทธรณ์
ขณะที่คดีที่ศาลปกครองที่บริษัทฟ้องร้องเรียกค่าเสียหายกับรฟม. จำนวน 500,000 บาท จากการจ้างที่ปรึกษาด้านเทคนิค เพื่อยื่นในโครงการดังกล่าวนั้น ยังคงดำเนินการอยู่
นอกจากนี้ ในวันที่ 15 มี.ค.นี้ ศาลอาญาคดีทุจริตและประพฤติมิชอบกลางจะพิจารณาว่ารับฟ้องคดีที่บริษัทยื่นฟ้อง ผู้ว่าการรฟม.และคณะกรรมการคัดเลือกฯ เป็นคดีอาญา ฐานความผิดปฎิบัติหรือละเว้นปฎิบัติหน้าที่โดยมิชอบหรือไม่ หากรับก็นัดไต่สวนต่อไป
